Prilog br.1

**OBVEZNI ELEMENTI OPERATIVNIH PLANOVA RAZVOJA CIKLOTURIZMA NA PODRUČJU ŽUPANIJE**

1. **Uvod**

Osvrt na Akcijski plan razvoja cikloturizma RH iz 2015. i njegove osnovne elemente(temeljne odrednice, ciljevi, polazišta, zakonska rješenja, vizija, razvojne smjernice, glavni projekti, financiranje), pri čemu treba istaći i ostvarene ciljeve nakon toga (širenje mreža cikloturističkih ruta po županijama,); uvod treba dati kratki osvrt i na druge važne polazne dokumente, u prvom redu Strategija razvoja turizma RH do 2020. godine, EuroVelo i pravilnike MPPI vezane uz cikloturističku infrastrukturu.

1. **Analiza postojećeg stanja cikloturizma na području županije**
* Pregled stanja razvijenosti biciklističke mreže (stanje uređenosti i označenosti biciklističkih ruta, mreža Eurovelo ruta i glavnih državnih biciklističkih ruta u Županiji, odmorišta, punionice za E-bike), s navođenjem realiziranih projekata vezanih uz cikloturističku infrastrukturu;
* Pregled stanja cikloturističke ponude (bike&bed smještaj, cikloturističke karte i drugi promidžbeni materijali, informacije za cikloturiste na Web-u, agencijska ponuda cikloturističkih izleta, informativno-interpretativne table namijenjene cikloturistima, bike parkovi, rent-a-bike, bike-share sustav, servisi za bicikle);
* Procjena stanja cikloturističke potražnje s naglaskom na usporedbi stanja u Županiji sa sličnim destinacijama u Europi i susjednim zemljama (posebice na rutama uz velike rijeke Dunav, Dravu, Savu i Muru);
* Osvrt na stanje suradnje između glavnih dionika (Županija, TZ županije, jedinice lokalne samouprave, razvojne agencije, biciklističke udruge u županiji, Županijska uprava za ceste, MUP), a po potrebi i ostalih dionika (lokalni TZ-ovi, gospodarski subjekti u cikloturizmu, Županijska uprava za ceste, Hrvatske šume, Hrvatske vode, HŽ, lovački savezi, HGSS, nacionalni parkovi, parkovi prirode, javne ustanove za upravljanje zaštićenim područjima).
1. **SWOT analiza**

SWOT analiza treba kao podlogu koristiti SWOT analizu iz Akcijskog plana na način da se izdvoje prednosti, nedostaci, mogućnosti i ograničenja znakoviti za predmetnu županiju te dodatno istaknu ključni činitelji konkurentnosti cikloturističke ponude u Županiji.

1. **Vizija i ciljevi razvoja do 2020. godine**
* Opis željenog stanja razvoja cikloturizma u 2020. godini na području predmetne županije, odnosno vizija temeljena na zajedničkim interesima svih dionika te vodeći računa o razvojnim vizijama susjednih županija, a po potrebi i susjednih područja u drugim državama (posebno na Eurovelo rutama);
* Osnovni ciljevi razvoja cikloturizma u predmetnoj županiji, uključujući i smjernice za pojedine sektore djelovanja.
1. **Standardi za razvoj cikloturističke infrastrukture i ponude cikloturizma u županiji**
* Osvrt na važeća zakonska rješenja vezana za uvjete trasiranja i uređenja biciklističkih ruta MPPI (Pravilnici o biciklističkim rutama i biciklističkoj cestovnoj i turističkoj signalizaciji) i Eurovela (standardi ruta predviđenih za obilježavanje Eurovelo signalizacijom);
* Osvrt na važeća zakonska rješenja vezana uz cikloturističku ponudu, osobito 'bed&bike' smještaj.
1. **Razvojni projekti s operativnim planovima razvoja**

Razvojni projekti odnose se na pet tematskih područja definiranih Akcijskim planom razvoja cikloturizma RH iz 2015. godine (infrastruktura, zakonska regulativa, edukacija, unapređenje cikloturističke ponude, sustav informiranja i marketing), a odnose se na period do 2020. godine.

* Infrastrukturni projekti - izrada planova trasiranja, obilježavanja na terenu i održavanja biciklističkih ruta u skladu s važećom zakonskom regulativom, što uključuje i izgradnju biciklističkih staza i traka na pojedinim dionicama; prioritet bi trebale imati Eurovelo rute, rute koje čine dio mreže glavnih državnih biciklističkih ruta te uređenje i obilježavanje posebnih biciklističkih staza i traka u većim gradovima; infrastrukturni projekti uključuju i uređenje bike parkova, te uređenje posebne infrastrukture za brdski biciklizam;
* Projekti vezani uz zakonsku regulativu – dogovori i po potrebi sklapanje sporazuma s posebnim dionicima vezano uz uređenje i održavanje biciklističkih ruta u šumskim područjima, riječnim nasipima, branama i zaštićenim područjima, korištenje željeznice za prijevoz bicikala, preuređenje željezničkih pruga izvan uporabe za potrebe cikloturista; segment zakonske regulative uključuje i sigurnosne aspekte u kretanju biciklista (MUP) te provođenje standardizacije za lokalne bed&bike i bike-friendly smještajne objekte
* Projekti vezani uz edukaciju – edukacija vezana uz planiranje i projektiranje cikloturističkih ruta i razvoj cikloturizma za djelatnike turističkih zajednica i poduzetnike u cikloturizmu, kampanje vezane za problematiku sigurnosti prometa biciklista; poseban naglasak na edukaciju certificiranih bike-vodiča;
* Projekti koji se odnose na unapređenje cikloturističke ponude – razvoj „Bike & Bed” smještajne ponude, organizacija biciklističkih manifestacija, uvođenje i unapređenje bike-share sustava, uređenje cikloturističkih infopunktova na ključnim točkama cikloturističke mreže u županijama;
* Projekti koji se odnose na sustav informiranja i marketing u cikloturizmu - izrada specijalnih cikloturističkih karata i drugih promidžbenih materijala, izrada i održavanje posebnih WEB stranica namijenjenih cikloturistima (uključujući i digitalne karte s GPS podacima), inkorporiranje cikloturističkih sadržaja u WEB stranice županijskih, a po potrebi i lokalnih TZ-ova, programi podrške turističkim agencijama (DMK) koje se bave cikloturizmom,

Temeljem Programa razvoja cikloturizma na kontinentu, odmah nakon objave istoga (početkom travnja) očekuje se pristupanje izradi operativnih planova po pojedinim županijama, koji trebaju biti dovršeni u što kraćem vremenskom roku, a sve u tijeku 2017. godine. Provedba operativnih planova podrazumijeva djelovanje na tri područja unutar naredne tri godine: strateški, normativno i operativno. Strateški okvir podrazumijeva dogovor između ključnih dionika u destinaciji, normativni okvir unošenje potrebnih izmjena u prostornim planovima, a operativni okvir odabir najuspješnijeg modela upravljanja, izradu izvedbenih planova, te realizaciju projekata u skladu s prethodno utvrđenim prioritetima. To podrazumijeva i da svaki operativni plan razvoja turizma u pojedinoj županiji mora imati precizno utvrđene prioritete u realizaciji po pojedinim godinama do 2020. godine, što uključuje i precizno određivanje duljine uređenih i primjerenom signalizacijom obilježenih cikloturističkih ruta.

**Operativni plan razvoja cikloturizma županije** **sa standardima se smatra donesenim i usvojenim kada ključni dionici potpišu sporazum o provedbi istoga (str.1. točka 2.).**